Paset daytoy ti programa ti High Value Crops Development Program (HVCDP) ti Departamento ti Agrikultura (DA) kadagiti mannalon. Inyam-ammo daytoy a sumaruno a maisayangkat ni Mrs. Remedios P. Inovejas, pannakabagi ti OPAG a timmulong a naglektiur iti session ti FFS iti Oktubre 4, 2012 iti Barangay Stage, Barangay Pug-os, Cabugao, Ilocos Sur. Mailunsad daytoy a programa inton Oktubre 25, 2012 iti Barangay Pug-os, Cabugao, Ilocos Sur.
Kanaig daytoy, iti pannakiuman ti Web In-Action, imbatad ni OIC Nereo S. Daproza ti DA-LGU a maangay ti Field Day ti FFS-Pug-os Farmers Association inton Oktubre 9, 2012 ket maaramid ti cross-visit dagiti mannalon iti Brgy. Cacadiran, Brgy. Arnap ken Brgy. Alina-ay nga ayan ti Demo-Farm ti Hybrid ti Munisipio (DA-LGU). Maaramid ti Crop cut and Data Gathering iti daytoy nga aktibidad.
Manamnama met nga agturpos dagiti FFS Participants inton Oktubre 17, 2012 kalpasan a maapit ti naimulada a pagay iti Learning Field a masarakan iti Barangay Pug-os, segun ken ni Federated Farmers President Elmer Guerrero Bromeo. # (Web In-Action)
ilo_Latn ilo_Latn ilo_Latn